กนง.มีมติขึ้นดอกเบี้ย0.25%เป็น1.75%
กนง.มีมติขึ้นดอกเบี้ยนโยบาย 0.25% เป็น 1.75% ตามที่ตลาดคาดการณ์ มั่นใจเศรษฐกิจเติบโตได้ต่อเนื่องตลอดปี
25 ส.ค. 2553

กนง.มีมติขึ้นดอกเบี้ยนโยบาย 0.25% เป็น 1.75% ตามที่ตลาดคาดการณ์ มั่นใจเศรษฐกิจเติบโตได้ต่อเนื่องตลอดปี 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) เปิดเผยผลการประชุมคณะกรรมการนโยบายการเงิน(กนง.) ว่า มีมติให้ปรับขึ้นดอกเบี้ยนโยบายขึ้น 0.25% จาก 1.5% เพิ่มเป็น 1.75% เนื่องจากเห็นว่าเศรษฐกิจไตรมาส 2 ปีนี้ ขยายตัวได้ดีเกินคาด แม้จะชะลอจากผลกระทบจากสถานการณ์ทางการเมืองบ้าง แต่การบริโภคในประเทศยังคงขยายตัวได้ดี ภาคการท่องเที่ยวฟื้นตัวดีขึ้น การผลิตและการใช้กำลังการผลิตปรับสูงขึ้น 
ภาวะดังกล่าวน่าจะช่วยให้การลงทุนภาคเอกชนปรับเพิ่มขึ้นในระยะต่อไป แต่อย่างไรก็ตาม ภาคการส่งออกในช่วงครึ่งปีหลังอาจจะชะลอลงจากในครางปีแรก สำหรับแรงกดดันเงินเฟ้อยังมีอยู่มาก คาดว่ายังมีโอกาสสูงเกินกรอบเป้าหมายที่ 0.5-3% ในปี 2554 ตามการขยายตัวของเศรษฐกิจ และการเพิ่มขึ้นของต้นทุนการผลิต ซึ่งธปท.ยังต้องติดตามดูต่อไป
“ในการดำเนินนโยบาย กนง.จะพยามปรั บดอกเบี้ยเข้าสู่ภาวะปกติต่อไป เพราะตอนนี้ดอกเบี้ยแม้จะสูงขึ้น แต่ก็ถือว่าอยู่ในระดับเมื่อเทียบกับอัตราการเติบโต” นายไพบูลย์กล่าว 
ทั้งนี้ กนง.ยังเหลือการประชุมกนง.เพื่อพิจารณาปรับดอกเบี้ยอีก 2 ครั้ง คือ 20 ต.ค.และ 1 ธ.ค.นี้